แทนคุณ จิตต์อิสระ

**แทนคุณ จิตต์อิสระ** (เกิด 4 เมษายน พ.ศ. 2522)  ประธานชมรมสันติประชาธรรม อดีตเลขานุการคณะทำงานทางการเมืองของประธานสภาผู้แทนราษฎรไทย อดีตสมาชิกสภาผู้แทนราษฎรกรุงเทพมหานคร เขตดอนเมือง และเป็นอาจารย์สอนภาษาจีน

## ประวัติ
แทนคุณ เกิดเมื่อวันที่ 4 เมษายน พ.ศ. 2522 ที่  กรุงเทพมหานคร  แต่บรรพบุรุษมีรากกำเนิดจาก อำเภอนาบอน จังหวัดนครศรีธรรมราช จึงมีความผูกพันและสำนึกในฐานะคนใต้คนหนึ่ง และเนื่องจากบิดาได้ฝังร่างนิรันดร์ที่ อ.นาบอน อี้ แทนคุณจึงได้ตั้งชื่อสุสานของบิดาที่ตนได้สร้างขึ้นมาเพื่อรำลึกถึงท่านว่า "สุสานศิลาขาว" เนื่องจากสร้างด้วยหินอ่อนและหินขัดสีขาว แสดงถึงความรักอันบริสุทธิ์ในฐานะลูกที่รักพ่อแม่สุดหัวใจและในฐานะเป็นลูกชายคนโตในครอบครัวคนไทยเชื้อสายจีนฮกเกี้ยน มีชื่อเสียงจากการเป็นนักแสดง ละคร และภาพยนตร์ เช่น ทอฝันกับมาวิน, รวมพลคนน่าใช้, ดวงไฟในพายุ, แค่เอื้อม, เจ้าสัวน้อย, พี่ชายที่แสนดี, น้องใหม่ ร้ายบริสุทธิ์, น้ำใสใจจริง, เลือดทรนง, ผยอง, ฟ้าโอบดินอุ่น, 6/16 ร้ายบริสุทธิ์ และภาพยนตร์เรื่อง สตรีเหล็ก กำกับและเขียนบท ละครเวที เรื่อง คำพ่อสอน ปัจจุบัน มีบุตร 1 คน ชื่อ นายฌาน จิตต์อิสระ ชื่อเล่นว่า ฌาน หมายถึงสมาธิขั้นสูง  ซึ่งปัจจุบันเป็นนายแบบอิสระ มีผลงานเดินแบบและถ่ายแบบมากมาย  และเป็นเจ้าของแบรนด์เสื้อผ้า MYTH  (มิทธ) ในวัยเพียง 19  ปีเท่านั้น โดยจุดเริ่มต้นของฌาน คือ ในวันที่ฌานอยู่ในวัย15 ปี  อี้ แทนคุณ​ได้ส่งลูกชายไปศึกษาต่อที่ประเทศแคนนาดา และได้เดินแบบครั้งแรกเมื่ออายุเพียง 16 ปี ที่ประเทศแคนนาดา   และกลับมาศึกษาต่อที่มหาวิทยาลัย​เทคโนโลยี​พระ​จอมเกล้า​เจ้าคุณ​ทหาร​ลาดกระบัง​ และภายหลังออกมาศึกษาหลักสูตรของมหาวิทยาลั​ยของประเทศ​สหราชอาณาจักร​ และทำงานในวงการไปด้วย

ต่อมาเมื่อเดือนตุลาคม พ.ศ. 2543 พ่อของแทนคุณ ได้เสียชีวิตลงอย่างกะทันหัน จึงตัดสินใจหยุดรับงานแสดงเพื่อทำหน้าที่หัวหน้าครอบครัว ดูแลแม่และพี่น้อง และมีการเริ่มเรียนภาษาจีน เพื่อสืบทอดปณิธานของบิดา  นอกจากนี้ยังทำให้ได้พบสัจธรรมของชีวิตและศึกษาปฏิบัติธรรมอย่างจริงจัง โดยอุปสมบทครั้งแรกที่วัดชลประทานรังสฤษฎ์ ในปี พ.ศ. 2544 ซึ่งเป็นสายปฏิบัติของปัญญานันทภิกขุ เป็นความตั้งใจที่จะศึกษางานของพุทธทาสภิกขุอย่างจริงจังเช่นกัน เป็นระยะเวลานานพอสมควร

ภายหลังลาสิกขาแทนคุณได้เปลี่ยนแปลงตัวเองครั้งใหญ่ โดยใช้ชื่อใหม่ว่า "แทนคุณ จิตต์อิสระ" เป็นความหมายเพื่อเตือนสติให้ตั้งใจ "ทดแทนบุญคุณ" ของพ่อผู้ล่วงลับและแม่ที่ยังมีชีวิตอยู่ ตลอดจนนามสกุลที่ได้จากการศึกษาธรรมะหมายถึง "จิตใจที่เป็นอิสระจากกิเลสและความยึดมั่นถือมั่น" ตามแนวทางที่พระพุทธเจ้าได้ทรงสั่งสอนไว้

แทนคุณ ได้ใช้เวลานับสิบปีในการเผยแผ่ เดินสายบรรยายธรรมะให้กับเด็กเยาวชนและเป็นวิทยากร เป็นอาจารย์สอนหนังสือโดยใช้หลักธรรมเป็นสำคัญในการพัฒนาตนเองและผู้อื่นอย่างต่อเนื่อง และได้รับการยอมรับให้เป็นคนรุ่นใหม่ที่สามารถเป็นแบบอย่างในเรื่องการใช้คุณธรรมจริยธรรมนำสังคมได้เป็นอย่างดี   กระนั้นก็ตามผลงานสร้างชื่อให้กับเขากลับเป็นความรู้ที่เกี่ยวข้องกับภาษาและวัฒนธรรมจีน โดยเขาเคยดำรงตำแหน่ง ผู้อำนวยการสถานีโทรทัศน์ ไทย-จีน หลังจากได้แชมป์สุดยอดแฟนพันธุ์แท้ไทย-จีน และมีบทบาทในการสร้างกระแสความสนใจในเรื่องจีนให้กับเยาวชนรุ่นใหม่ๆ ควบคู่ไปกับเรื่องธรรมะได้เป็นอย่างดี

ในช่วงอุทกภัยในประเทศไทย พ.ศ. 2554 แทนคุณได้อาสาเข้าไปช่วยอพยพผู้สูงอายุและประชาชนจำนวนมากในหลายพื้นที่ ซึ่งช่วยชีวิตผู้คนจำนวนหนึ่งให้รอดพ้นจากความสูญเสีย และผลงานในครั้งนั้นของเขาในอีก หลายปีต่อมาทำให้เขาได้รับการยอมรับและเลือกตั้งชนะในพื้นที่เขตดอนเมืองนั่นเอง

หลังเกิดเหตุระเบิดในกรุงเทพมหานคร พ.ศ. 2558 แทนคุณเป็นหนึ่งในคนไทยที่เป็นล่ามอาสาภาษาจีนช่วยผู้ประสบเหตุอย่างทันท่วงที

## การศึกษา
แทนคุณ จิตต์อิสระ สำเร็จการศึกษาระดับมัธยมศึกษา จากโรงเรียนพระโขนงพิทยาลัย กรุงเทพมหานคร สำเร็จการศึกษาระดับปริญญาตรีและปริญญาโท สาขาจิตวิทยา จากมหาวิทยาลัยศรีนครินทรวิโรฒ ปัจจุบัน กำลังศึกษาระดับปริญญาเอก หลักสูตรปรัชญาดุษฎีบัณฑิต สาขาผู้นำทางสังคม ธุรกิจและการเมือง วิทยาลัยนวัตกรรมสังคม จากมหาวิทยาลัยรังสิต, ศึกษาหลักสูตรการเสริมสร้างสังคมสันติสุข (สสสส.) 4 ส รุ่นที่ 6 จากสถาบันพระปกเกล้า, ศึกษาหลักสูตรพัฒนาการเมืองและการเลือกตั้งระดับสูง (พตส.) รุ่นที่ 5,
ศึกษาหลักสูตรธรรมาภิบาลสิ่งแวดล้อม  (ปธส.) รุ่นที่ 2 และศึกษาหลักสูตรผู้นำยุคใหม่ในระบอบประชาธิปไตย (ปนป.) รุ่นที่ 1

## งานด้านสังคม
แทนคุณ จิตต์อิสระ ได้หันมาทำกิจกรรมทางสังคมและเผยแผ่ธรรมะให้กับเยาวชนมากขึ้นเป็นทั้งอาสาสมัคร วิทยากร พิธีกร ตลอดจนนักเคลื่อนไหวในเชิงธรรมะและสังคมอย่างกว้างขวาง จึงถือได้ว่าเขาเป็นตัวแทนคนรุ่นใหม่ที่น่ายกย่องและเรียนรู้ ถึงความเสียสละและทำประโยชน์ให้กับพระพุทธศาสนาและเด็กเยาวชน อาทิ

ปัจจุบัน เป็น  ผู้อำนวยการ ศูนย์ปฏิบัติธรรม "สถาบันธรรมาดา" และกรรมการมูลนิธิสันติภาพชีวิต คิดเพื่อสันติภาพใต้ รวมทั้งเป็น รองประธานชมรมรักษ์พ่อหลวง  และเป็นประธาน "ชมรมสันติประชาธรรม" ทำหน้าที่ช่วยเหลือประชาชนจำนวนมากที่ถูกหลอกลวง มีคดีใหญ่ที่เขาเข้าไปช่วยเหลือ  ได้แก่ คดีของนายแพทย์บุญ  วนาสิน  คดีนายประสิทธิ เจียวก๊ก  คดีเกี่ยวกับผู้เสียหายจากโครงการจำนำข้าว คดีอสังหาริมทรัพย์  คดีเกี่ยวกับศิลปินนักตบทรัพย์  คดีเชื่อมจิต ที่นำเด็กมาสถาปนาเป็นพระอนาคามี และคดีช่วยเหลือผู้เสียอีกนับร้อยคดี 
* อดีตกรรมาธิการทหาร ในสภาผู้แทนราษฏร
* อดีตอนุกรรมาธิการกิจการสตรี เยาวชนและผู้สูงอายุ วุฒิสภา
* อดีตอนุกรรมาธิการกิจการเด็กและเยาวชน สภานิติบัญญัติแห่งชาติ
* อาจารย์พิเศษจุฬาลงกรณ์มหาวิทยาลัย มหาวิทยาลัยธรรมศาสตร์ มหาวิทยาลัยศรีนครินทรวิโรฒ มหาวิทยาเกษตรศาสตร์ มหาวิทยาลัยมหามงกุฏราชวิทยาลัย ฯลฯ
* ผู้อำนวยการสถาบันฮั่นอี้ สอนภาษาจีนและพิธีกร
* ประธาน "กองทุนสื่อธรรมะเพื่อเยาวชน" และประธานเครือข่ายเยาวชนคนรักดี
* ประธานด้านเด็กและเยาวชน สมาคมฟุโจวแห่งประเทศไทย
* ผู้อำนวยการผลิตรายการส่งเสริมธรรมะให้กับเยาวชน "มหัศจรรย์แห่งปัญญา"
* รายการอธิษฐานสิจ๊ะ
* ผู้อำนวยการผลิตละครส่งเสริมธรรมะเรื่อง "กรรมพยากรณ์"
* ประธานโครงการเผยแผ่พุทธธรรมเพื่อเยาวชน 1 ครอบครัว 1 ลูกกตัญญู
* กรรมการและเลขานุการกลุ่มธรรมะการ์ตูน 80 พรรษา มหาราช ผู้ผลิตภาพยนตร์แอนนิเมชั่น เรื่อง **[[พระพุทธเจ้า]]** เฉลิมพระเกียรติพระบาทสมเด็จพระเจ้าอยู่หัว

## บทบาททางการเมือง
[thumb|280px|right|ขณะออกหาเสียงร่วมกับนาย[อภิรักษ์ โกษะโยธิน และนายอภิสิทธิ์ เวชชาชีวะ]]

แทนคุณ จิตต์อิสระ เข้ามามีบทบาททางด้านการเมือง โดยการสนับสนุนการดำเนินนโยบายด้านเด็กและเยาวชน ร่วมกับพรรคประชาธิปัตย์อาทิ
* อดีตที่ปรึกษารัฐมนตรีช่วยว่าการกระทรวงศึกษาธิการ
* อดีตที่ปรึกษาผู้ทรงคุณวุฒิด้านการศึกษา ศิลปวัฒนธรรม กีฬา เด็ก และเยาวชน ของนายอภิรักษ์ โกษะโยธิน ผู้ว่าราชการกรุงเทพมหานคร
* ที่ปรึกษาผู้ทรงคุณวุฒิด้านเด็ก และเยาวชน ของ หม่อมราชวงศ์สุขุมพันธุ์ บริพัตร ผู้ว่าราชการกรุงเทพมหานคร ในนามคณะกรรมการด้านเด็กและเยาวชนกรุงเทพมหานคร

ในปี พ.ศ. 2554 แทนคุณได้ลงสมัครรับเลือกตั้งสมาชิกสภาผู้แทนราษฎร เขตดอนเมือง สังกัดพรรคประชาธิปัตย์ แต่ไม่ได้รับเลือกตั้ง โดยแพ้ให้กับ นายการุณ โหสกุล จากพรรคเพื่อไทย

ต่อมา ได้เป็นโฆษกประจำตัวของ นายอภิสิทธิ์ เวชชาชีวะ ผู้นำฝ่ายค้านในรัฐสภาและหัวหน้าพรรคประชาธิปัตย์

ในวันที่ 9 พฤษภาคม พ.ศ. 2556  ศาลฎีกาแผนกคดีเลือกตั้ง ได้มีคำสั่งเพิกถอนสิทธิทางการเมืองเป็นเวลา 5 ปี แก่นายการุณ โหสกุล ซึ่งต้องพ้นจากตำแหน่ง ส.ส. อันเนื่องจากการเลือกตั้งในปี พ.ศ. 2554 ได้ให้ร้ายแทนคุณด้วยข้อความอันเป็นเท็จ และแทนคุณได้ลงสมัครการเลือกตั้งสมาชิกสภาผู้แทนราษฎร เขตดอนเมือง สังกัดพรรคประชาธิปัตย์ ในการเลือกตั้งซ่อมในวันอาทิตย์ที่ 16 มิถุนายน พ.ศ. 2556 ลงแข่งขันกับ นายยุรนันท์ ภมรมนตรี จากพรรคเพื่อไทย ซึ่งเป็นอดีตนักแสดงชื่อดังเหมือนกัน ซึ่งนายยุรนันท์เป็น ส.ส. ในระบบบัญชีรายชื่ออยู่แล้ว แต่ได้ลาออกมาเพื่อลงเลือกตั้งซ่อมครั้งนี้

ผลการเลือกตั้ง แทนคุณสามารถเอาชนะนายยุรนันท์ไปได้ 32,710 คะแนน ต่อ 30,624 คะแนน (2,086 คะแนน) โดยถือว่าเป็นครั้งแรกในรอบ 37 ปีด้วย ที่พรรคประชาธิปัตย์สามารถเอาชนะเลือกตั้ง ส.ส. ได้ในเขตดอนเมือง ต่อมาในวันที่ 16 กรกฎาคม พ.ศ. 2556 คณะกรรมการการเลือกตั้ง (กกต.) ก็มีมติรับรองแทนคุณให้เป็น ส.ส. ซึ่งสามารถปฏิบัติหน้าที่ได้เลย

การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 นายแทนคุณ จิตต์อิสระ สังกัดพรรคประชาธิปัตย์ ได้ลงสมัครการเลือกตั้งสมาชิกสภาผู้แทนราษฎร เขตเลือกตั้งที่ 13 เขตลาดพร้าว (ยกเว้นแขวงจรเข้บัว) เขตบึงกุ่ม (ยกเว้นแขวงคลองกุ่ม) วันที่ 19 มิถุนายน 2566 กกต.ประกาศรับรองผลการเลือกตั้งอย่างเป็นทางการ นายแทนคุณ ได้อันดับที่ 4 ไปด้วยคะแนน 5,380 คะแนนเสียง พ่ายแพ้ให้กับ อันดับที่ 1 ของพรรคก้าวไกล นายธนเดช เพ็งสุข ด้วยคะแนน 43,186 คะแนนเสียง รวมถึง อันดับที่ 2 จากพรรคเพื่อไทย และ อันดับที่ 3 จากพรรครวมไทยสร้างชาติ อีกทั้งพรรคประชาธิปัตย์ไม่ได้ที่นั่งในเขตกรุงเทพมหานครและปริมณฑลเลยแม้แต่เขตเดียว

ภายหลังแทนคุณได้ลาออกจากพรรคประชาธิปัตย์และมิได้กลับไปร่วมงานกับพรรคอีก หลังนายอภิสิทธิ์ เวชชาชีวะ​ กลับมารับตำแหน่งหัวหน้าพรรคอีกครั้งในเดือนตุลาคม​  2568  และยังคงช่วยเหลือประชาชนที่เดือดร้อนจากการถูกหลอกลวงต่อเนื่องในนาม  ชมรมสันติประชา​ธรรม​  

## รางวัลที่ได้รับ
* รางวัล เสาเสมาธรรมจักรทองคำ  ในฐานะผู้ทำคุณประโยชน์แด่พระพุทธศาสนา  ปี 2554
*รางวัลบุคลลคุณธรรมต้นแบบ จากผู้ปฏิบัติหน้าที่สมเด็จพระสังฆราช  ปี 2558
*รางวัล ผู้เจริญรอยตามเบื้องพระยุคลบาทดีเด่น  ปี 2558
*รางวัลทูตพิทักษ์สิทธิเด็ก ปี 2552
* รางวัลพระราชทานกลุ่มเยาวชนดีเด่นแห่งชาติ ปี 2551
* รางวัลเยาวชนดีเด่นแห่งชาติ ปี 2545
* รางวัลศิลปินคุณธรรม ปี 2546
* รางวัลบุคคลดีเด่นด้านการต่อต้านยาเสพติด
* รางวัลบุคคลดีเด่นด้านการส่งเสริมพระพุทธศาสนา

## ผลงานที่ผ่านมา
### ผู้ผลิตรายการโทรทัศน์
* มหัศจรรย์แห่งปัญญา
* Make a Wish อธิษฐานสิจ๊ะ

### พิธีกรรายการโทรทัศน์
* อัจฉริยะข้ามคืน ทางช่อง 3 (2549 - 2551)
* แฟนพันธุ์แท้ ทางททบ.5 (2550 - 2552)
* อัจฉริยะยกบ้าน ทางททบ.5 (2551)
* สยามทูเดย์ ทางททบ.5 (2552)
* คนเก่งภาษาไทย ทางทีวีไทย (2552 - 2553)
* มองปัญหาด้วยธรรม
* ตามหาแก่นธรรม
* พลังงานของพ่อ
* รักลูก Learning
* ธรรมะกับนักบริหาร
* สุขภาพกาย สุขภาพจิต ทางช่อง 9 ต่อมาได้ย้ายไปอยู่ที่สทท.

### ละครโทรทัศน์
* ทอฝันกับมาวิน รับบท แบงค์ (ช่อง 5) (ปี 2539)
* ซิตคอม รวมพลคน (น่า) ใช้ (ช่อง 5) (ปี 2539)
* ดวงไฟในพายุ (ช่อง 5) (ปี 2540)
* พี่ชายที่แสนดี (ช่อง 9) (ปี 2540)
* นางสาวไม่จำกัดนามสกุล (ช่อง 5) (ปี 2540)
* กระโปรงบานขาสั้น (ช่อง 5) (ปี 2541)
* ยุ่งนักรักซะเลย (ช่อง 3) (ปี 2541)
* เลือดทรนง (ช่อง 3) (ปี 2542)
* ดร.ครก (ช่อง 3) (ปี 2543)
* ผยอง (ช่อง 3) (ปี 2543)
* น้องใหม่ร้ายบริสุทธิ์ (ช่อง 3) (ปี 2543)
* ละคร เทิดพระเกียรติ ชุด ฟ้าโอบ ดินอุ่น เรื่อง นักสู้ (ช่อง 5) (ปี 2543)
* เจ้าสัวน้อย (ช่อง 7) (ปี 2543)
* แค่เอื้อม (ช่อง 7) (ปี 2543)
* ขอดเกล็ดมังกร (ช่อง 7) (ปี 2544)
* พรหมลิขิตรักเหนือกาลเวลา (ช่อง 9) (ปี 2565)

### ภาพยนตร์
*สตรีเหล็ก  รับบทเป็น วิทย์ (พ.ศ. 2543)

### มิวสิกวิดีโอ
* อย่าหยุดรักฉัน - เอ-ม็อบ

### อื่น ๆ
* สุดยอดแฟนพันธุ์แท้ความสัมพันธ์ไทย-จีน (ปี 2005)
* หัวหน้าทีมจังหวัดนครศรีธรรมราชในรายการยกสยามปี 2

## เครื่องราชอิสริยาภรณ์

## อ้างอิง

* อี้ แทนคุณ ชนะเลือกตั้งดอนเมือง ได้เป็นส.ส.

## แหล่งข้อมูลอื่น

* “อี้ แทนคุณ” ผู้กล้าชนม็อบเสื้อแดง กับก้าวที่กล้าเสี่ยงเพื่อสถาบัน 

หมวดหมู่:บุคคลจากอำเภอนาบอน
หมวดหมู่:บุคคลจากกรุงเทพมหานคร
หมวดหมู่:ชาวไทยเชื้อสายฮกเกี้ยน
หมวดหมู่:ผู้เชี่ยวชาญด้านศาสนาพุทธ
หมวดหมู่:นักแสดงชายชาวไทย
หมวดหมู่:นักแสดงชายชาวไทยเชื้อสายจีน
หมวดหมู่:นักแสดงจากจังหวัดนครศรีธรรมราช
หมวดหมู่:พิธีกรชาวไทย
หมวดหมู่:นักจัดรายการวิทยุ
หมวดหมู่:แฟนพันธุ์แท้
หมวดหมู่:สุดยอดแฟนพันธุ์แท้
หมวดหมู่:นักการเมืองจากจังหวัดนครศรีธรรมราช
หมวดหมู่:สมาชิกสภาผู้แทนราษฎรกรุงเทพมหานคร
หมวดหมู่:นักการเมืองพรรคประชาธิปัตย์
หมวดหมู่:นักการเมืองที่เป็นแนวร่วมกปปส.
หมวดหมู่:บุคคลจากโรงเรียนพระโขนงพิทยาลัย
หมวดหมู่:บุคคลจากคณะมนุษยศาสตร์ มหาวิทยาลัยศรีนครินทรวิโรฒ
หมวดหมู่:ผู้ได้รับเครื่องราชอิสริยาภรณ์ ท.ช.
หมวดหมู่:ผู้ได้รับเครื่องราชอิสริยาภรณ์ ต.ม.
หมวดหมู่:ศิษย์เก่ามหาวิทยาลัยศรีนครินทรวิโรฒ
หมวดหมู่:พรรคโอกาสใหม่